מכללת אורט אפרידר - נוהל אקדמי

**נוהל אקדמי**

מכללת אורט אפרידר פועלת לפי הנוהל האקדמי של משרד החינוך הקובע את תוכניות הלימוד ומעניק דיפלומת הנדסאי. הנוהל המפורט להלן מביא לידיעת הסטודנטים מידע חיוני מתוך נוהל משרד החינוך וכן נהלים מיוחדים למכללת אורט אפרידר.

עדכונים בנהלים האקדמיים וידיעות שוטפות מתפרסמים מעת לעת באתר האינטרנט של המכללה, ודינם כדין פרסום רשמי ומחייב. על הסטודנטים מוטלת חובה לעקוב אחר הפרסומים באתר האינטרנט ולנהוג בהתאם.

שם פרטי ושם משפחה: \_\_\_\_\_\_\_\_\_\_\_\_\_\_\_\_

תעודת זהות: \_\_\_\_\_\_\_\_\_\_\_\_\_\_\_\_

תאריך: \_\_\_\_\_\_\_\_\_\_\_\_\_\_\_\_\_\_\_\_

חתימה: \_\_\_\_\_\_\_\_\_\_\_\_\_\_\_\_\_\_\_\_

1. **הגדרתו של סטודנט במכללה**
	1. סטודנט במכללה ייחשב מי שהתקבל ללימודים לאחד המסלולים במכללה, או הורשה להמשיך את לימודיו, וביצע את הנדרש ממנו אקדמית ומנהלית, כולל סידור תשלום שכר הלימוד.
2. **משך הלימודים**
	1. משך לימודי הסמכה לתואר הנדסאי במסגרת העתודה הטכנולוגית הינו שנה ו- 10 חודשים, לרבות ההגנה על פרויקט הגמר.
	2. במסלול טו"ב מכונות, מניין החודשים הנ"ל ייספר החל מ- 1 ספט' בשנת הלימודים של כיתה י"ב.
	3. למען הסר ספק, סטודנט שיוחלט על ידי גורמי הצבא לגייסו טרם סיום הלימודים – יופסקו לימודיו עד לתאריך הגיוס.
3. **תנאי קבלה ומעבר ללימודי הנדסאים**

קבלה ללימודים במכללה מחייבת עמידה בתנאי הקבלה המצוינים בחוזר משרד החינוך.

* 1. **עתודה טכנולוגית** - המועמדים לעתודה הטכנולוגית הם בוגרי י"ב בנתיב הטכנולוגי ובעלי סמל מגמה מתאים למחלקה שבה הם מגישים מועמדות ללימודים במכללה. קבלת מועמדים למסלול עתודה טכנולוגית מותנה גם באישור צה"ל.
	2. על המועמדים לעמוד באחד מן התנאים האלה:
		1. תעודת בגרות מלאה ותעודה טכנולוגית בעלת 7 יח"ל לפחות הכוללת 3 יח"ל לפחות במקצוע המוביל של המחלקה שהמועמד מבקש להמשיך בה לימודיו בכיתות י"ג-י"ד.
		2. תעודת בגרות חלקית ובה ציונים חיוביים (55 ומעלה ציון סופי) במקצועות הבאים: מתמטיקה – 3 יח"ל לפחות, אנגלית – 3 יח"ל לפחות, עברית – 1 יח"ל לפחות, ובנוסף תעודה טכנולוגית בעלת 7 יח"ל לפחות הכוללת 3 יח"ל לפחות במקצוע המוביל של המחלקה שהמועמד מבקש להמשיך בה לימודיו בכיתות י"ג-י"ד.
	3. תנאי מעבר ללימודי הנדסאים:
		1. סטודנטים שעמדו בהצלחה בדרישות להסמכה לטכנאי (י"ג/טו"ב) בלבד יורשו להמשיך וללמוד במגמת הנדסאים.
		2. יחד עם זאת, סטודנט אשר לא עמד באחת או יותר מהדרישות לתואר טכנאי, יחל את לימודי ההנדסאים רק בכפוף לאישור ועדת הוראה בראשות מנהלת המכללה ובהתאם להתניות שתקבע הועדה. דרישות אלה עשויות לכלול דרישה לנוכחות בשיעורי תגבור ו/או ביצוע משימות ומבחני הישגים - מעבר ללימודי ההנדסאים.
1. **דמי הרשמה**
	1. דמי ההרשמה אינם מוחזרים, גם אם הנרשם החליט לבטל את הרשמתו.
	2. במקרה של אי פתיחת כיתה, יוחזרו לסטודנט כל התשלומים.
	3. על כל נרשם שהתקבל ללימודים לשלם מקדמה על חשבון שכר לימוד תוך שבועיים מיום קבלתו, על מנת להבטיח את מקומו. תשלום זה יוחזר, בניכוי הוצאות, רק אם הודיע הנרשם בכתב על ביטול ההרשמה.
2. **תשלום שכר לימוד**
	1. יש לשלם את תשלומי שכר הלימוד במועדים שיוגדרו. אי תשלום שכר הלימוד כמוהו כעבירת משמעת.
3. **מערכת שעות**
	1. מערכת השעות תכלול מקצועות חובה בהיקף שיוגדר על ידי המכללה ויפורסם מראש.
	2. משך הלימוד הוא עד חמישה ימים בשבוע. יוגדר יום חופשי במערכת, למעט תלמידים הנדרשים לתגבור כמפורט להלן.
	3. כעיקרון, הלימודים יהיו פרונטאליים. בהתאם לאילוצי המכללה ומגבלות העשויות להיות מוטלות על ידי הרשות המקומית, גורמים ממשלתיים ו/או מצב בטחוני, ייתכן שחלק מהשיעורים יהיו מקוונים (להלן: "שיעור סינכרוניים") או שתוגדר משימה לביצוע בצורה א-סינכרונית (להלן: "שיעור א-סינכרוני").
		1. שיעור א-סינכרוני – תינתן מטלת קריאה או עבודה להגשה. אי הגשת המטלה תיחשב כהיעדרות מהשיעור.
		2. שיעור סינכרוני – שיעור מקוון במסד של ZOOM, Google Classroom, או תחליפי. יש לפעול על פי **"נהלי למידה בזום"**, בנספח ב' להלן.
4. **כללי התנהגות במתחם המכללה** יש לנהוג על פי כללי ההתנהגות במתחם המכללה כמפורט בנספח ג' להלן.
5. **הגדרת מונחים**
	1. **ציון עובר**. ציון מעבר בקורס הינו ציון 55. חובה לקבל ציון עובר בכל אחר מן הקורסים בתוכנית הלימודים כתנאי לקבלת דיפלומה/תעודת גמר.
	2. הציון העובר בפרויקט גמר הוא 55.
6. **תוכנית הלימודים והתנהלות הקורסים**
	1. תוכנית הלימודים בלימודי הנדסאים מתקיימת בפיקוח משרד החינוך לסטודנטים בכיתות י"ג-י"ד.
7. **נוכחות**
	1. הנוכחות בשיעורים היא בגדר חובה אקדמית - לרבות פרויקטים, מעבדות, שיעורים סינכרוניים וא-סינכרוניים, סיורים מקצועיים ופעילות גיבוש. סטודנט חייב להשתתף בכל השיעורים על פי תכנית הלימודים. **חלה חובת נוכחות ב- 80% מן השיעורים לפחות.**
	2. **היעדרות המותרת ב- 20% מהשיעורים היא לצרכי מחלה (חלילה) או שמחות (באישור מוקדם) בלבד.** סטודנט הנעדר מסיבות מחלה, ימציא לרכז המגמה עם הבראתו, אישור רפואי מתאים. אישור זה יתויק בתיקו האישי של הסטודנט. לא יתקבלו אישורים רפואיים רטרואקטיביים,  אלא רק אישורים אשר נרשמו על ידי רופא  ביום המחלה הראשון.
	3. סטודנט, אשר בתוקף נסיבות מיוחדות נאלץ לאחר תכופות, או שנאלץ להעדר מעבר לתקן (20%), יפנה בכתב אל ראש המגמה, ויפעל על פי הנחיותיו.
	4. סטודנט אשר יעדר משיעורים ללא סיבה מוצדקת, לא יוכל לגשת לבחינות ויעלה לוועדת הוראה לבחינת המשך לימודיו. במקרים חריגים בהם אושר לסטודנט להמשיך את לימודיו על אף העובדה שלא נכח כנדרש, יוכל המרצה להפחית בציון הקורס עד 30% מהציון הסופי ובאישורו של מרכז המגמה.
8. **התנהלות במהלך הלימודים**
	1. **איחורים** - יש להגיע לכל השיעורים חמש דקות לפני תחילת השיעור. תלמיד שמאחר עד עשר דקות מתחילת השיעור – יורשה להיכנס לכיתה, אך האיחור יחשב לחצי חיסור. תלמיד שמאחר מעל לעשר דקות יורשה להיכנס לכיתה רק בהפסקה ויחשב כאילו החסיר את השיעור.
	2. **טלפונים ניידים** - טלפונים ניידים יהיו כבויים בשעת השיעור. (לא במצב שקט!) אין לסמס בזמן השיעור ואין לקבל שיחות במצב של רטט. תלמידים שלא יקפידו על כך יורחקו מהשיעור.
	3. **כניסה ויציאה במהלך שיעור** - מרגע שהחל השיעור לא יורשו תלמידים לצאת ולהיכנס, מכל סיבה. לשם כך יש הפסקות. יציאות וכניסות במהלך השיעור פוגעות קשות בקשב ובריכוז של המרצה ושאר תלמידי הכיתה.
9. **נוהלי בחינות**
	1. סטודנטים לקראת תואר הנדסאי וטכנאי חייבים בשני סוגי בחינות: בחינות פנימיות ובחינות גמר ממלכתיות. הבחינות הפנימיות נכתבות על ידי המרצים המלמדים במכללה. בחינות גמר ממלכתיות נכתבות על ידי משרד החינוך. אחד מתנאי היסוד לזכאות לדיפלומה הוא הצלחתו של הסטודנט הן בבחינות הפנימיות והן בבחינות הגמר הממלכתיות במחלקה שבה הוא לומד. בבחינות הגמר הממלכתיות על הסטודנט להציג תעודת זהות, אחרת לא יורשה להיבחן.
	2. **הרשמה וזכאות להיבחן**
		1. על כל סטודנט למלא את כל חובותיו המנהליים והלימודיים, כדי שיהיה זכאי לגשת לבחינות.
		2. סטודנט שלא עמד בתשלומי שכר הלימוד לא יורשה להיבחן.
		3. סטודנט הנעדר מהלימודים מעבר למכסה המותרת (20% מן השיעורים) ללא אישור מיוחד, או סטודנט שלא עמד בדרישות אחרות של המכללה, לא יורשה להיבחן. אם ייגש לבחינה ללא רשות – בחינתו לא תיבדק ולא יירשם לו ציון סופי.
	3. **כללי התנהגות בבחינה** - במהלך הבחינה יש לפעול על פי **"כללי התנהגות בבחינה**" המפורטים בנספח ד' להלן.
10. **מבחנים פנימיים**
	1. במסלולי הנדסאים וטכנאים בחינה סופית מתבצעת בסוף סמסטר.
	2. בוחן אמצע מתבצע המהלך הסמסטר. במרוצת הסמסטר רשאי המרצה לקיים בחני ביניים לפי שיקול דעתו ובתנאי שהודיע על קיום הבוחן לפחות שבוע מראש.
	3. מרצה רשאי לקבוע ציון סמסטר גם בלי בחינת סוף סמסטר ולהתבסס על בחינות ביניים, תרגילים, בחנים ועבודות בלבד, בתנאי שהדבר צוין בסילבוס בתחילת הסמסטר.
	4. התאמות בדרכי ההיבחנות הינן באישור מראש של רכז המגמה.
	5. **מועדי בחינות פנימיות סימסטריאליות (מגן)**
		1. בתום כל סמסטר/נושא לימוד ייערכו שני מועדי בחינות: מועד א' ומועד ב'.
		2. מועד ב' מיועד לסטודנטים אשר נכשלו במועד א', או לא נגשו למועד א' או מבקשים לשפר את ציון הבחינה במועד א'. ציון המבחן הראשון ישוקלל כחלק ממבחני הביניים.
	6. מועדי פרסום ציוני הבחינות
		1. הציונים יפורסמו לכל היותר עד 14 ימי לימוד ממועד הבחינה.
		2. ציונים יפורסמו בעילום שם לפי מספרי הזיהוי של הסטודנטים או באופן אישי לסטודנט.
	7. תלמיד אשר לא ישתתף בבוחן מסיבה לא מוצדקת ירשם לו ציון 0 בבוחן. תלמיד אשר ייעדר מסיבה מוצדקת – רשאי להשתתף במועד ב' או, לחילופין, יינתן משקל גדול יותר ליתר מרכיבי הציון (בחנים נוספים וכדו') - בהתאם להחלטת מרצה הקורס.
	8. **ציונים סופיים נקבעים לכל מקצוע בנפרד, על ידי שקלול בחינות המגן עם בחנים, עבודות, תרגילים וכו’** (באם היו כאלה באותו מקצוע לפי החלטת המרצה). המכללה שומרת לעצמה את הזכות לקחת בחשבון בשקלול הציון אלמנטים נוספים, כגון: נוכחות סדירה בשיעורים, יחסו של הסטודנט ללימודים, הערכת המרצה. משקלם של בחנים, עבודות, תרגילים, נוכחות בשיעורים וכו’ יהווה לא יותר מ- 30% מן הציון הסופי של הסמסטר ומשקלם של מבחני המגן בציון הסופי יהיה 70% (או יותר).
	9. **ציון ‘נכשל’** - ציון 54 ומטה או אי ביצוע בחינה – ייחשבו כ- 'נכשל'.סטודנט אשר יצבור מעל שני נכשלים– יוזמן לוועדת הוראה.
11. **נוהל ציונים בבחינות פנימיות**
	1. מקצוע יכול להיות מורכב ממספר קורסים סימסטריאליים. ציון במקצוע הינו ציון משוקלל של כל הציונים בקורסים המרכיבים את המקצוע.
	2. ציון עובר (חיובי) במקצוע הוא 55.
	3. סטודנט יקבל ציון בכל קורס הנלמד במכללה. הציון יוכנס לגיליון הציונים המצורף לדיפלומה/תעודת הגמר. בנוסף לדרישות הלימודיות של המכללה, על הסטודנט לעמוד במספר בחינות גמר ממלכתיות הנערכות על ידי משרד החינוך.
	4. הסטודנט יקבל על כל מקצוע שנבחן בו ציון סופי ממלכתי. גם ציון זה יוכנס לגיליון הציונים המצורף לתעודה.
	5. בכל קורס סימסטריאלי יינתן ציון בין 0 ל- 100. הציון ישקף את תוצאות הבחינה הסופית וכן, את עבודתו של הסטודנט במהלך הסמסטר, לפי המפורט בסילבוס הקורס.
	6. במסגרת תוכנית הקורס רשאי המרצה לפרט תנאים מוקדמים לציון מעבר (כגון: השתתפות חובה בהרצאות ובתרגולים, מסירת מספר מינימלי של גיליונות תרגילים). סטודנט שלא יעמוד בתנאים אלו יקבל ציון "לא השתתף", שדינו כדין אפס לגבי הציון הממוצע.
12. **ערעור על ציוני מבחן פנימיים:**
	1. סטודנט המעוניין לערער על ציון יכול לעיין במחברת הבחינה. אם יחליט הסטודנט להגיש ערעור, ימלא טופס ערעור, יפרט בהרחבה את טענותיו וישלח למרצה לא יאוחר מארבעה ימים ממועד קבלת עותק הבחינה.

**נוהלי בחינות גמר ממלכתיות (לימודים בעתודה טכנולוגית):**

1. **מועדי בחינות גמר ממלכתיות**
	1. בחינות גמר ממלכתיות מתקיימות במועד אביב בלבד (כפוף להחלטת אגף החינות במשרד החינוך).
	2. מועדי הבחינות נקבעים על ידי אגף הבחינות במשרד החינוך, אשר מפרסם אותם במהלך חודש ינואר מדי שנה.
	3. המכללה מפרסמת לידיעת הסטודנטים את שמות הבחינות ומועדיהן לפי מגמות וכן חומר העזר החובה והרשות המותר על ידי משרד החינוך.
	4. הגנות הפרויקט תתקיימנה החל מחודש אפריל באותה שנה.
2. **זכאות לגשת לבחינות**

סטודנט המוגש לבחינת גמר ממלכתית בפעם הראשונה חייב לקבל ציון מגן, גם אם הציון שלילי. סטודנט שהשיג ציון סופי ממלכתי שלילי, ומבקש להיבחן בחינה חוזרת, יוגש ללא ציון מגן ("נבחן משנה").

1. **ציון מגן**

ציון המגן מורכב ממוצע הישגיו של הסטודנט במהלך תקופת הלימודים (בחינות, בחני ביניים, השתתפות בהרצאות/תרגולים, הגשת עבודות וכו') ומהווה הערכה כללית לגבי סטודנט המוגש לבחינת הגמר. ציון מגן שיועבר למשרד החינוך עבור סטודנט, חייב להיות מדויק (לא מעוגל).

1. **ציון סופי ממלכתי**

הציון הסופי הממלכתי ייקבע כממוצע של ציון הבחינה וציון המגן.

1. **התאמות בבחינות גמר ממלכתיות**

יש להגיש עד חודש נובמבר את האבחונים ו/או מסמכי התאמות להם אתם זכאים.

התאמות המאושרות הינן: תוספת זמן, הקראה ומקרים חריגים לפי צורך (אין שאלון מותאם ואין נוסחאון מורחב).

1. **ערעור על ציון בבחינת גמר – משרד החינוך**
	1. סטודנט המבקש לערער על ציון בחינת גמר ממלכתית יפעל על פי לוח הזמנים המפורט:
	2. לא יאוחר מחודש ימים מיום פרסם הציון: על הסטודנט לפנות למזכירות ולהגיש טופס ערעור מתאים.
	3. מזכירת המחלקה תעביר את מחברת הבחינה לבדיקתו של המרצה המתאים, המרצה יקבע את הציון המגיע לסטודנט לפי בדיקתו, וכן את חוות דעתו האם יש או אין מקום להגיש ערעור למשרד החינוך.
	4. במקרה שחוות דעתם של המרצה ושל רכז המגמה היא שאין מקום לערעור, יודיע על כך רכז המגמה לסטודנט ובזאת מסתיים הטיפול.
	5. במקרה שחוות דעתו של המרצה היא שיש מקום לערער למשרד החינוך, תעביר מזכירות המכללה את ערעור הסטודנט בצרוף חוות דעת של המרצה ופרטים מזהים כנדרש.

**נוהלי התיישנות לימודים מסלול עתודה טכנולוגית**

* 1. בוגרי מסלול עתודה טכנולוגית שלא יצליחו לסיים בהצלחה את כל מטלות ו/או הבחינות ואינם זכאים לדיפלומה עם סיום הכשרתם, יוכלו להשלים מטלות ו/או בחינות (חיצוניות בלבד)
	 ולהגיע לזכאות תוך 7 שנים מיום סיום לימודיהם.
	2. בתום תקופה זו יפוג תוקפם של הלימודים בכיתות י"ג-י"ד והבוגר לא יוכל להשלים זכאותו לדיפלומה.
	3. נבחני משנה שיבקשו להשלים בחינות חיצוניות במסלול העל-תיכוני לאחר סיום לימודיהם אך במסגרת התקופה המאושרת על פי נוהלי התיישנות יוכלו להבחן אך ורק בשאלונים שיהיו תקפים ויתקיימו במערכת במועד ביצוע ההשתלמות.
1. **פרויקט גמר ומעבדות**
	1. פרויקט הגמר הוא עבודת סיכום של הסטודנט, בלימודיו לתואר הנדסאי. בעבודה זו באים לידי ביטוי הידע התאורטי והידע המעשי שנרכשו במשך הלימודים, ובשילוב יכולתו של הסטודנט להתמודד באופן עצמאי עם בעיות מעשיות בעת תכנון וביצוע הפרויקט. **פרויקט הגמר הינו חלק בלתי נפרד מתוכנית הלימודים להכשרת הנדסאי, ומהווה תנאי בסיסי לקבלת הדיפלומה.**
	2. **הנחיית פרויקט גמר**
	3. לסטודנט ימונה מנחה באישור רכז המגמה. המנחה מדריך את הסטודנט, בודק את רמת עבודתו, ומאשר בחתימתו את התקדמות הסטודנט בשלבי הפרויקט: את טופס הצעת הפרויקט, ספר הפרויקט ואת מוכנותו של הסטודנט לעמוד בהגנה.
	4. הנחיית פרויקט הגמר עשויה להיות גם במתכונת הנחייה קבוצתית.
	5. רכז המגמה ימנה את המנחים ואת הצעות הפרויקטים לסטודנטים. הצעות הפרויקטים שאושרו מועברות לאישור סופי של הפיקוח על המחלקה במשרד החינוך.
	6. לליווי פרויקט יוקצו שעות במערכת והנוכחות בהן חובה – בדומה ליתר השיעורים. מעבר לכך, הסטודנטים יידרשו לפעול עצמאית ולקדם את הפרויקט גם מעבר לשעות המערכת.
	7. ככלל, הפרויקטים יבוצעו בזוגות, למעט אם יוגדר ויאושר אחרת. ציון המגן יינתן על ידי מורי המגמה לכל סטודנט בהתאם להבנתו ותרומתו לפרויקט. מנחה הפעילות רשאי לשקלל את הרכיבים הבאים לשם לצורך קביעת הציון בקורס: נוכחות הסטודנט והשתתפותו הפעילה, עבודות ומטלות שוטפות ועבודה מסכמת.
	8. בחינת ההגנה על פרויקט הגמר תיערך על ידי בוחנים חיצוניים.
	9. הוצאות בגין רכיבים, שרטוטים, עבודות מחשב, חומרי לימוד, כריכה והתשלום עבור בחינת ההגנה על הפרויקט, יחולו על הסטודנט.
	10. הסטודנט נותן בזאת למסלול האקדמי זכות שימוש בלתי חוזרת, לא מוגבלת בזמן ובמקום, ביצירות, לצרכים אקדמיים, לפרסום אקדמי, ולצרכי שיווק, פרסום ויחסי ציבור של המסלול, וזאת ככל שלמסלול האקדמי אין זכויות קנין רוחני בהן - "יצירות" - יצירות אישיות, משותפות או קיבוציות (מכל הסוגים כהגדרתן בחוק זכות יוצרים, התשס"ח 2007) לרבות עבודות, שיוכנו על ידי הסטודנט, לבד או עם אחרים, במהלך ולצורך הלימודים במסלול האקדמי.
	11. חלק מהסטודנטים יבצעו את הפרויקטים בליווי ובהנחיית גורמים חיצונים. במקרה זה, ציון המגן יינתן על ידי הגורם המנחה ובאישור רכז המגמה.
2. **הגשת עבודות**
	1. עבודות תוגשנה לידי המרצה ביום ובשעה שנקבעה. תלמיד שאחר להגיש עבודה – עבודתו תיקנס עד 15 נקודות. לא ניתן להגיש באיחור של יותר מ- 4 ימי לימודים. תלמיד אשר עקב מחלה לא הגיש את עבודתו במועד – יהיה זכאי למספר ימי דחייה כמספר ימי המחלה, ללא קנס.
	2. **הנחיות** **מחייבות לכתיבת עבודות**
		1. כל עבודה, תרגיל ופרויקט המוגשים על ידי הסטודנט חייבים להיות פרי עטו. ההכנה של פרויקט, בחינות בית ועבודות בית היא אישית וחייבת להתבסס על עבודה עצמאית בלבד, אלא אם מרצה הקורס אישר במפורש לנהוג באופן אחר. סטודנט אינו רשאי לעיין בפתרון בכתב, מלא או חלקי, סופי או טיוטה, של בחינת בית או עבודת בית של אדם אחר או להיעזר בפתרון כאמור בכל צורה שהיא, אלא אם ניתן היתר מפורש לכך על ידי מרצה הקורס.
		2. באשר לעבודת בית (בלבד), אם הדבר לא נאסר במפורש על ידי מרצה הקורס, מותר לקיים התייעצות באשר לסוגיות העולות מהעבודה, אך אין לעיין בטיוטה של פתרון שכתב אדם אחר ובכל מקרה אין לנסח במשותף מסמך כתוב כתוצר של התייעצות בעל פה
		3. למען הסר ספק, אסור לסטודנט:
			1. להגיש עבודה זהה או דומה, במלואה או בחלקה, לעבודה שהוגשה על ידו בקורס אחר.
			2. להגיש עבודה זהה או דומה במלואה או בחלקה לעבודה שהוגשה על ידי סטודנט אחר בקורס זהה או אחר.
		4. הונאה בבחינה, בעבודת בית, בעבודה סמינריונית, בעבודת גמר או בכל עבודה אחרת המוטלת על הסטודנט בקשר עם לימודיו, לרבות הפרת הוראות המכללה בנוגע למטלות האמורות, מהווה עבירה משמעתית.
3. **הפסקת לימודים**
	1. **הפסקת לימודים עקב סיבות אקדמיות** בכל אחד מהמקרים הבאים יובא עניינו של סטודנט בפני הוועדה האקדמית של המכללה לשם דיון בהפסקת לימודיו בבית הספר:
		1. היעדרות לא מוצדקת עד 20% מהשיעורים שנקבעו במערכת. במניין זה ייכללו גם שיעורי תגבור פרטניים שהסטודנט נדרש להשתתף בהם.
		2. היעדרות מעבר ל- 20% מהשיעורים – גם כאשר ההיעדרויות מוצדקות.
		3. צבירה שלושה כישלונות במבחנים שנקבעו על ידי מורי המגמה. מניין הכישלונות כולל גם מבחן חוזר, באם התקיים.
	2. **הפסקת לימודים עקב סיבות משמעתיות -** הוועדה האקדמית רשאית להחליט על הפסקת לימודים של סטודנט עקב סיבות משמעתיות ולאחר שהתקיים דיון משמעתי בעניינו. **לתקנות המשמעת – ראה נספח א' להלן.**
	3. **הפסקת לימודים ביוזמת הסטודנט עקב סיבות אישיות -** סטודנט המבקש להפסיק לימודיו יגיש בקשה בכתב לרכז המגמה בה הוא מפרט את הסיבה להפסקת לימודיו. הרכז יאשר את הבקשה והיא תועבר על ידו למדור שכר לימוד/גזברות.
	4. **הפסקת לימודים מסיבות מנהליות -** סטודנט שלא עמד בהתחייבויותיו הכספיות, ייחשב כאילו הודיע על הפסקת לימודים.

**הערה:** סטודנט מחויב גיוס שלימודיו יופסקו, המכללה תעביר הודעה לרשויות הצבא בהתאם.

1. **ועדות הוראה**
	1. ועדות הוראה תתקיימנה בסוף כל רבעון או אד-הוק בכדי לדון בהתראה להפסקת לימודים, הפסקת לימודים בפועל או דרישה לנוכחות בשיעורי תגבור ו/או ביצוע מטלות נוספות.
2. **בירור משמעתי**
	1. המכללה רשאית לזמן סטודנט  לבירור משמעתי. בבירור משמעתי ישתתפו מנהל המכללה, ראש המגמה והסטודנט. בירור משמעתי יכול להסתיים בהכנסת הערה לתיקו האישי של הסטודנט, התראה, נזיפה, פסילת בחינה או בחינות, פסילת עבודת בית או עבודת גמר, עיכוב במתן תעודה או אישור לימודים, או בהפסקת לימודים זמנית או לצמיתות. המכללה רשאית להחליט על פרסום החלטתה בעילום שם או תוך ציון שמו של הסטודנט.
3. **תעודת סטודנט –** הסטודנטים במכללה זכאים לקבלת תעודת סטודנט בהתאם לפרסומי אגודת הסטודנטים הארצית ובכפוף לתשלום שיוגדר.
4. **פרטים אישיים** – על הסטודנט להודיע בכתב למזכירות הלימודית על כל שינוי בפרטיו האישיים במהלך לימודיו.
5. **גמר לימודים וזכאות לדיפלומה** סטודנט זכאי לקבל דיפלומה של הנדסאי במגמה שבה למד, אם עמד בכל התנאים הבאים:
	1. השלים את תנאי הקבלה (כלומר: סטודנט “מן המניין” (ולא סטודנט על תנאי).
	2. עמד בהצלחה בכל הבחינות הפנימיות והגיע לציונים סופיים חיוביים.
	3. קיבל ציון סופי “עובר” (חיובי) בכל הבחינות הממלכתיות.
	4. עמד בכל התחייבויותיו הכספיות והאחרות למכללה.

\*סטודנט "מן המניין" – מועמד שהתקבל ללימודים באחת המגמות במכללה או הורשה להמשיך את לימודיו, וביצע את הנדרש ממנו בהיבט האקדמי ובהיבט המנהלי, כולל רישום לקורסים והסדרת תשלום שכר הלימוד.

התקנון מנוסח בלשון זכר, אך הוא תקף לבני שני המינים.

**נספח א' - תקנות משמעת**

**מטרה**

מדיניות ביה”ס גורסת מתן סיוע מירבי לסטודנטים וקיום יחסים טובים וחופשיים בין ההנהלה וסגל המרצים ובין הסטודנטים. כהשלמה למדיניות זו, תעמוד ההנהלה בתוקף על קיום כללי משמעת בסיסיים אשר בלעדיהם לא יתכנו לימודים סדירים ויעילים. ההנהלה מצפה להבנה ושיתוף פעולה בתחום זה מצד ציבור הסטודנטים והאגודה המייצגת אותם.

**עבירות**

כעבירה תחשב:

1. מסירת נתונים כוזבים, מעשה תרמית לשם קבלת זכויות בביה”ס ו/או במלגות והלוואות לסטודנטים.
2. כל מעשה הונאה בבחינות, בכל סוגי העבודות המוגשות, אישורים וכד’ (כולל ניסיון של הונאה), והפרת הוראות בנוגע לבחינות.
3. אי-ביצוע תשלומים המגיעים לביה”ס במועד.
4. התנהגות שאינה הולמת את כבוד ביה”ס או מעמד של סטודנט בביה”ס (מתוך כוונה שסעיף זה לא יפגע בחופש הביטוי הלגיטימי של הסטודנטים).
5. פגיעה ברכוש ביה”ס בזדון או ברשלנות לרבות גרימת לכלוך, שימוש במתקנים ללא אישור מראש, כמו גם קידוחים בקירות, שימוש בתקרות ו/או חלונות ודלתות, הכנסת מזון למקומות האסורים לכך, עבירות על תקנות הספרייה.
6. העישון אסור בכל שטח המכללה.
7. אי-ציות להוראות הניתנות על ידי אנשי סגל ביה”ס במסגרת תפקידיהם, ו/או פגיעה בכבודם, ו/או אי מילוי הנחיות המופיעות על גבי השילוט.
8. פגיעה בשמה וביוקרתה של המכללה בכל דרך שהיא.
9. הרשעה על ידי בית משפט ממלכתי, בארץ או בחו”ל, על מעשה פלילי או ביטחוני.
10. חל איסור מוחלט להשתמש בטלפונים סלולריים בספרייה ובחדרי הלימוד.

**נספח ב' - נהלי למידה בזום (Zoom):**

1. יש להיכנס לשיעור 5 דקות לפני תחילתו
2. חובה להפעיל מצלמות – על פי דרישת המרצה, על מנת לוודא נוכחות של התלמיד לאורך כל השיעור.
3. במהלך השיעור יהיו המיקרופונים על mute, אלא אם המרצה ביקש תגובה, וגם אז יש לדבר בצורה מסודרת. העדר תגובה לפניית המרצה תיחשב כהיעדרות.
4. עבודות יש להגיש דרך ה- classroom, אלא אם המרצה ביקש אחרת.
5. בסוף השיעור יש להקפיד לעשות ‘Leave Meeting’ באופן אישי.
6. בזמן שיעור זום התלמיד/ה יכבד בהופעתו ובהתנהלותו את השיעור, את התלמידים ואת המרצה. התלמיד/ה יהיה לבוש/ה בצורה מכובדת. וישב על כיסא לאורך כל השיעור.

**בחינות והגשת עבודות בזום**

1. המכללה תשאף לכך שכל הבחינות תתקיימנה במכללה, במידה והמצב יאפשר זאת.
2. יש לשמור תמיד על טוהר הבחינות, בין אם הבחינות יתקיימו במכללה ובין אם בזום.
3. לוחות הזמנים לתחילתן וסיומן של הבחינות הינם סופיים. הגשה באיחור של בחינה עלולה להביא לפסילת הבחינה.
4. בבחינות בזום אין להשתמש בטלפונים ניידים או בכל אמצעי תקשורת אחר. יש לפתור את הבחינה לבד וללא קבלת עזרה או מתן סיוע מכל סוג לצד ג'.
5. במקרה של חשד להעתקה – תהא המכללה רשאית לזמן סטודנטים, כולם או חלקם, לבחינה נוספת במכללה או להיבחן בעל-פה, על פי שיקול דעתו של המרצה ו/או ראש המגמה. הציון הקובע יהיה הציון שהושג במכללה.

**נספח ג' - כללי התנהגות במתחם המכללה**

**הופעה ולבוש** - יש להקפיד על לבוש מלא והולם בשטח המכללה, בכיתות הלימוד ובמעבדות, בהתאם להנחיות בית הספר.

**הגבלת עישון במקומות ציבוריים** - בהתאם לחוק הגבלת עישון במקומות ציבוריים, חל איסור עישון בתחום המכללה. הנכם מתבקשים להקפיד ובכך למנוע סבל מן הציבור שאינו מעשן.

**נוהלי עבודה במעבדות**

* אסורה הכניסה למעבדות המכללה מחוץ לשעות ההוראה בהן.
* אסורה כניסת סטודנט למעבדה או לבית מלאכה כאשר לומדת שם כיתה או קבוצה אחרת.
* אין לעבוד במעבדה ללא נוכחות מרצה / מדריך.
* אין להכניס דברי מאכל או שתיה לשטח המעבדות וכיתות הלימוד.
* יש לשמור על שקט וניקיון במעבדה.
* אין להכניס ציוד, מכשירים או כלים שאינם שייכים למעבדת המכללה.
* אין לגעת או לטפל במכשיר שאינו מוכר או שאינו שייך לניסוי.
* טיפול בציוד לא תקין או בתקלה יתבצע אך ורק על ידי המדריך, או האחראי על המעבדה.
* לפני תום השיעור במעבדה יש לפרק את הציוד בהתאם להוראות המדריך.
* אין לעזוב את המעבדה, אלא לאחר קבלת אישור המדריך. גם בשעת הניסוי או העבודה אין לעזוב את המעבדה מבלי להודיע למדריך.
* יש לשמור על רכוש המכללה.
* הסטודנטים יישאו בהוצאות עבור נזקים לציוד או לרכוש, אשר נגרמו עקב טיפול רשלני.
* במקרה של הפסקת חשמל, יש לכבות את הציוד אתו עובדים ולהמתין להוראות המדריך.
* בשעת חירום יש לנהוג על פי הוראות המדריך.
* הודעות על ציוד לא תקין, תקלות באחזקה, אבדות וכדומה – יש למסור לרכז המגמה.
* חל איסור מוחלט להוציא ציוד כלשהו מן המעבדה ללא אישור המדריך או האחראי על המעבדה.

**נספח ד' – כללי התנהגות בבחינה**

**כללי התנהגות בזמן בחינה**

יש להישמע להנחיות ולהוראות המשגיחים בכל זמן הבחינה. המשגיחים הם האחראים על קיום הליך תקין והוגן של ביצוע הבחינה. בסמכות המשגיח להפסיק את ביצוע הבחינה של נבחן עקב הפרת משמעת והתנהגות בלתי נאותה ולהוציא את הנבחן מחדר הבחינה. המשגיחים ידווחו על כך בפרוטוקול הבחינה.

כל מקרה העתקה או אירוע חריג יירשם בפרוטוקול הבחינה וידווח לרכז המגמה, לצורך טיפול על פי תקנון המשמעת לסטודנטים. המשגיח יחתום על גבי המחברת "הערת משמעת".

**מהלך הכניסה:**

* על הסטודנט להגיע לחדר הבחינה 10 דקות לפחות תחילתה.
* בעת בחינה, כל סטודנט יושב ליד שולחן נפרד. סדר הישיבה בכיתת הבחינה אינו ניתן לשינוי ללא אישור המשגיח.
* המשגיח רשאי לבקש מסטודנט לעבור שולחן ועל הסטודנט לציית לו מיידית וללא ויכוח.
* המאחר לבחינה, מעל  לחצי שעה מתחילתה, לא יוכל להשתתף בבחינה ויהיה זה כאילו ויתר על זכותו להיבחן במועד זה.
* בבחינות בהן מותר השימוש בחומר עזר כתוב, יוקפד כי **החומר יהיה מחובר ומאוגד בצורת חוברת או בקלסר.** דפים כתובים בודדים ומפוזרים לא יותרו לשימוש כחומר עזר.
* חומר עזר בבחינות חיצוניות - לפי הנחיות משרד החינוך.
* **חל איסור חמור להכניס טלפונים סלולריים לבחינה**. הטלפונים יישארו **כבויים**(לא במצב רטט!) בתיק האישי, אשר יונח בכניסה לכיתה. תלמיד אשר יפר הנחיה זו מסתכן בפסילת הבחינה ועמידה בפני ועדת משמעת.
* חל איסור להיכנס לחדר הבחינה עם שעון יד. בחדרי הבחינה מותקנים שעוני קיר או, לחילופין, תרשם על הלוח השעה – כל 30 דקות.
* כל חומר וציוד אשר אסורים בשימוש בבחינה יונחו במרוכז ליד הלוח.
* **השימוש בעיפרון לצורך כתיבת הבחינה אסור בהחלט.**

**מהלך הבחינה:**

* על הסטודנט להישמע להוראות המשגיח בזמן הבחינה. אי ציות להוראות המשגיח עלול לגרום לנקיטת צעדים משמעתיים נגד הסטודנט, כולל פסילת הבחינה.
* על פי הוראות הנהלת המכללה, על המשגיח בבחינה לרשום את שמו של הסטודנט שהתנהגותו חרגה מן הנהלים. זאת גם ללא התראה מוקדמת. רישום כזה יהווה עילה לפסילת הבחינה ולתלונה על עבירת משמעת.
* שעת התחלת הבחינה בפועל תרשם על הלוח.
* על כל סטודנט לחתום בכריכת מחברת הבחינה על התחייבות לשמירה על טוהר הבחינות – זהו תנאי הכרחי לבדיקת מחברת הבחינה על ידי המרצה.
* מרגע חלוקת טפסי המבחן יש לשמור על כללי ההתנהגות כפי שמפורט להלן:
	+ חל איסור על יצירת קשר כלשהו בכל צורה ואמצעי שהם בין נבחנים.
	+ חל איסור על העברת חומר מכל סוג בין הסטודנטים במשך הבחינה, גם אם החומר מותר בשימוש (איסור זה חל גם על מכשירי כתיבה ואביזרי חישוב כגון: סרגל, מחשב כיס, USB, מזון מכל סוג שהוא, טיפקס וכו’). כל הפרה של הנחייה זו תוביל לפסילה מיידית של הבחינה  ועמידה בפני ועדת משמעת.
	+ על הנבחן לרשום את פרטיו האישיים הדרושים במחברת הבחינה. על הנבחנים לקרוא בעיון את ההוראות לנבחן המופיעות על טופס המבחן ועל הדף המלווה למבחן.
	+ אסור לחלוטין שימוש בכל חומר כתוב אשר לא הותר לשימוש על ידי המרצה, כולל רישומים דיגיטליים.
* סטודנט המבקש לשאול את המשגיח שאלה ירים את ידו וימתין עד שהמשגיח ייגש אליו. אין לדבר בקול רם עם המשגיח על מנת שלא להפריע לשאר הנבחנים.
* מותר להכניס לבחינה כריך, פרי, שתיה וממתק בתנאי שהאריזה אינה מרעישה ואינה מפריעה לריכוזם של התלמידים האחרים.
* בעת בחינה הנערכת על גבי מחשבים חל איסור חמור להיכנס לאינטרנט במהלך הבחינה, או ליצור קשר מכל סוג שהוא עם מחשב של אדם או נבחן אחר,  ו/או להעביר קבצים בין מחשבים, בין אם על ידי משלוח אינפורמציה, פייסבוק, כונן USB וכו’. סטודנט שעל מסך המחשב שלו תופיע תצוגה שאינה זו של הבחינה – מסתכן בפסילה מיידית של הבחינה ועמידה בפני ועדת משמעת.
* נבחן המבקש להפסיק את הבחינה, רשאי לעשות זאת. עליו להחזיר את טופס הבחינה ומחברת הבחינה ודינו כדין נבחן שנשאר עד תום הבחינה.

**סיום הבחינה**

* עם הכרזת המשגיח על סיום הבחינה, חובה על כל הנבחנים להפסיק מייד את כתיבתם ולמסור את מחברות הבחינה. סירוב של נבחן למסור את מחברת הבחינה שלו, או ניסיון להמשיך לכתוב למרות התראת המשגיח, ייחשב לעברת משמעת.